אִיוַונֶה מָטְסוּי (ביפנית: 松井 石根; 27 ביולי 1878 – 23 בדצמבר 1948) היה גנרל בצבא היפני הקיסרי, אשר במהלך מלחמת סין–יפן השנייה פיקד על חיל המשלוח לשאנגחאי. במהלך הקרב על שאנגחאי והקרב על נאנג'ינג הוא הותיר לצבאו לבצע זוועות באוכלוסייה האזרחית והיה שותף מרכזי לטבח נאנג'ינג. על פועלו במהלך המלחמה, בית הדין הבינלאומי הצבאי למזרח הרחוק קבע בשנת 1948 כי מטסוי מורשע בפשעי מלחמה ועל כן הוא הוצא להורג בתלייה.